recursal/SuperWikiNEXT-32B huggingface dataset:
A **linguaxe científica** é unha aplicación do sistema codificado da linguaxe humana en continua oposición coa linguaxe empregada noutros rexistros formais (linguaxe literaria) e cos rexistros informais.

A linguaxe da ciencia e a linguaxe da literatura
------------------------------------------------

É doado distinguir entre a linguaxe da ciencia e a linguaxe da literatura. A linguaxe científica ideal é puramente denotativa, cousa que se observa claramente no feito de que a terminoloxía careza de plano do contido, é unha linguaxe universal. Mentres tanto, a linguaxe literaria é connotativa e dista moito de ser soamente designativa.

Por outra banda, na linguaxe literaria faise fincapé no signo mediante técnicas coma a aliteración, a paronomasia etc. Na científica é crucial a representación da realidade extralingüística.  

  



| **Criterio de oposición** | LINGUAXE LITERARIA | LINGUAXE CIENTÍFICA |
| --- | --- | --- |
| ESPÍRITO | Creativo | Totalmente pragmático |
| OBXECTO | As dúas caras do signo lingüístico | A realidade |
| CARÁCTER | Connotativo | Denotativo |
| IDEAL | Linguaxe expresiva | Linguaxe universal |
| DIMENSIÓN | Estética, expresiva | Representativa |
| PRODUTO | É +/- subxectivo e simbólico | Obxectivo e designativo |

  

O profesor Luís Daviña Facal, entre outros científicos como Manuel-Luís Casalderrey, leva tempo reclamando a atención de lingüistas e científicos sobre o uso irregular do léxico científico, moitas veces utilizado de forma incorrecta ou imprecisa por uns (que descoñecen os aspectos técnicos) e por outros (que descoñecen os aspectos lingüísticos).

Véxase tamén
------------

### Bibliografía

* Daviña Facal, L. (1993): *Problemas do léxico científico. Algunhas propostas de solucións*. Santiago de compostela: Ed. do autor coa axuda da Dirección Xeral de Política Lingüística. ISBN 84-604-7124-1.
* — (1999): *Lingua e ciencia*. Vigo: Edición Xerais de Galicia. ISBN 84-8302-355-5.
* — (2003): "O tratamento do léxico científico e tecnolóxico nos diccionarios galegos", en Álvarez de la Granja, María e González Seoane, Ernesto Xosé (eds.): *A estandarización do léxico*. Santiago de Compostela: Instituto da Lingua Galega / Consello da Cultura Galega, pp. 447-473.

### Outros artigos

* Termigal
* Terminoloxía

### Ligazóns externas

* Un idioma preciso
**María Luaces Méndez**, nada en Ferrol en 1975, é unha cardióloga galega residente en Madrid.

Traxectoria
-----------

Estudou secundaria no IES Sánchez Cantón de Pontevedra, licenciouse en Medicina na Universidade de Santiago de Compostela (Premio extraordinario), doutorouse na Universidade Complutense de Madrid, especializouse en cardioloxía na Universidade de Pensilvania no campo de imaxe cardíaca avanzada: TAC cardíaco e Resonancia Magnética Cardíaca. *Factores determinantes e implicaciones pronósticas del tamaño de la vegetación en el primer ecocardiograma transesofágico en la endocarditis infecciosa* é a súa tese de doutoramento (2010, Madrid, ISBN 978-84-693-1125-7).

Foi profesora asociada de Patoloxía Xeral nos Graos de Medicina, Enfermería e Fisioterapia na Universidade Rei Xoán Carlos e desde 2016 na Universidade Complutense de Madrid. Integrada no Grupo de investigación: Mecanismos moleculares e celulares das alteracións metabólicas asociadas á obesidade.

Foi cardióloga no Complexo Hospitalario de Pontevedra, no Hospital Universitario de Fuenlabrada e desde 2012 está no Hospital Clínico Universitario San Carlos de Madrid. Co-Directora da Unidade de Innovación do Hospital San Carlos na que promove e acompaña nas accións innovadoras a nivel nacional e internacional con diferentes proxectos de transformación dixital. Colabora activamente co Massachusetts Institute of Technology (MIT) no desenvolvemento de novas aplicacións de biotecnoloxía.

É autora de múltiples publicacións sobre cardioloxía en revistas especializadas.

Véxase tamén
------------

### Ligazóns exteriores

* ODIN: Open-Digital-Industrial and Networking, vídeo de You Tube, 2018
* Unidad de Innovación
* Catalyst Europe
* Gravitate Health

Notas
-----

1. ↑  "María Luaces Méndez". *linkedin*. Consultado o 7 de outubro de 2022.
2. ↑  "Cardiovascular". *IdISSC* (en castelán). Consultado o 2022-10-07.
3. ↑  "Factores determinantes...". *researchgate.net*. Consultado o 7 de outubro de 2022.
4. ↑  "MARIA LUACES MENDEZ - Universidad Complutense de Madrid". *produccioncientifica.ucm.es*. Consultado o 2022-10-07.
5. ↑  "Cardiología". *Hospital Clínico San Carlos* (en castelán). 2018-05-28. Consultado o 2022-10-07.
6. ↑  EVENTS, SYMPOSIUM. "Modelos de colaboración interdisciplinar entre ingenieros y profesionales de la salud.". *Universidad Politécnica de Madrid* (en castelán). Consultado o 2022-10-07.
7. ↑  "Especialidades – Centro Médico Zuber" (en castelán). Consultado o 2022-10-07.
8. ↑  "María Luaces Méndez". *www.researchgate.net*. Consultado o 7 de outubro de 2022.
9. ↑  "María Luaces Méndez". *Dialnet* (en castelán). Consultado o 2022-10-07.
Para outras páxinas con títulos homónimos véxase: Mol (homónimos).

A magnitude que expresa o número de partículas presentes nas substancias é **a magnitude básica de substancia**. A súa unidade no SI e o **mol**.

Un **mol** é a cantidade de substancia que contén tantas entidades elementais (átomos, moléculas, electróns,...) como átomos hai en 0,012 kg de carbono 12.
O número de átomos presentes en 12 g de carbono 12 é unha constante chamada **constante de Avogadro**, **NA**. *Por isto, un mol é a cantidade de materia que contén un número de partículas igual a NA.*

Non se poden contar os átomos ou as moléculas, pero existen métodos para determinar o número de partículas presentes nas substancias. Mediante estes métodos calculouse que o valor da **constante de Avogadro** é:

***NA = 6,022045 · 1023 mol−1***
A partir de agora, utilizarase como valor da **constante de Avogadro NA = 6,022 · 1023 mol−1** para simplificar os cálculos.

Un mol é a cantidade de substancia que contén 6,022 · 1023 unidades. Así:

* 1 mol de moléculas contén: 6,022 · 1023 moléculas.
* 1 mol de átomos contén: 6,022 · 1023 átomos.
* 1 mol de electróns contén: 6,022 · 1023 electróns.

O mol refírese sempre a un **número fixo de partículas**, sexan átomos, ións... E incluso lapis e bolígrafos.

Para facerse unha idea, toda a Terra dividida en bólas duns 15 cm de diámetro daría un número de bólas igual á constante de Avogadro.

|  |  |
| --- | --- |
| Control de autoridades | 
* Wd: Q41509
* BNCF: 21890
* EBID: ID
* GEC: 0124313
* LCCN: sh86004117
* MAG: 124815738
* Treccani: mole

 |

---

|  |  |
| --- | --- |
| Este artigo tan só é un bosquexo |  *Este artigo sobre química é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---
Bosquexo artístico do *mokele-mbembe.*
**Mokele-mbembe** (en lingala: mókɛlɛ ᵐbɛ́ᵐbɛ, "aquel que interrompe o fluxo dos ríos") refírese a un animal aínda descoñecido pola ciencia que debería vivir ou vivir nos afluentes do río Congo, que serve como unha fronteira natural entre a República Democrática do Congo, a República do Congo e Angola. Por causa do seu tamaño e morfoloxía, crese que estea relacionado ao Sauropodomorpha. A súa existencia non está comprobada e permanece no reino da criptozooloxía, debido á ausencia de probas materiais da súa existencia.

A comezos do século XX, as descricións do animal reflectiron a cada vez maior fascinación do público cos dinosauros, incluíndo aspectos de determinadas especies de dinosauros agora coñecidas entre os científicos como incorrectos, e o animal baseouse cada vez máis nunha serie de dinosauros que supostamente viviron en África.

Co tempo, o animal converteuse en obxectivo dos adeptos da pseudociencia, da criptozooloxía e do Creacionismo da Terra Xove, resultando en múltiples expedicións lideradas por criptozoólogos e financiadas por creacionistas e grupos da Terra Xove co obxectivo de encontrar evidencias que invalidasen o consenso científico sobre a evolución. O paleontólogo Donald Prothero observa que "a busca do Mokele Mbembe ... forma parte do esforzo dos creacionistas por derrubar a teoría da evolución e o ensino da ciencia por calquera medio posíbel". Alén diso, Prothero observa que "as únicas persoas na procura do Mokele-mbembe son ministros creacionistas, non biólogos da vida salvaxe".

Notas
-----

1. ↑  Regusters, Herman A. (1982). Munger, Ned, ed. "Mokele-Mbembe: An Investigation into Rumors Concerning a Strange Animal in the Republic of the Congo, 1981" (PDF). *Munger Africana Library Notes* (64) (Pasadena: California Institute of Technology). p. 4. ISSN 0047-8350. OCLC 810484029. OL 12484505W. Arquivado dende o orixinal (PDF) o 5 de febreiro de 2017. In ... Lingala ... the animal is called 'mokele-mbembe,' interpreted as 'one who stops the flow of rivers.'
2. ↑  BBC News (ed.). "The hunt for Mokele-mbembe: Congo's Loch Ness Monster".
3. ↑  Loxton & Prothero (2013), p. 266–267.
4. ↑  Loxton & Prothero (2013), p. 262–295.
5. ↑  Prothero, Donald R. (25 de agosto de 2015). *The Story of Life in 25 Fossils: Tales of Intrepid Fossil Hunters and the Wonders of Evolution*. Columbia University Press. pp. 233–235. ISBN 978-0-231-53942-5.

Véxase tamén
------------

### Bibliografía

* Loxton, Daniel; Prothero, Donald R. (13 de agosto de 2013). *Abominable Science: Origins of the Yeti, Nessie, and other Famous Cryptids*. Columbia University Press. ISBN 978-0-231-52681-4.
**Moisés Lago Lorenzo**, nado no Val (Soutomaior) o 20 de xuño de 1900 e finado en Fumel (Lot e Garona) en 1996, foi un sindicalista e político galego.

Traxectoria
-----------

Militante anarquista, en 1927 era membro da xunta da Sociedade de cociñeiros La Paz de Ferrol. Na ditadura de Primo de Rivera foi un dos organizadores da Federación de sindicatos únicos da CNT de Ferrol. En 1930 foi presidente do sindicato de cociñeiros e ao ano seguinte foi tesoureiro do Comité Rexional da Confederación e delegado de varios sindicatos no congreso rexional. Foi detido logo da folga xeral de maio de 1933. Co golpe de Estado do 18 de xullo de 1936 fuxiu e permaneceu agochado. O 23 de maio de 1937 sostivo con Luís Abella Beade un enfrontamento armado coa forza pública na casa de Xuvia onde estban agochados, sendo detido o propietario da casa e posteriormente condenado a morte. O 21 de xullo do 1939 conseguiu embarcar en Ares con outros 26 republicanos na evasión do bou Ramón, conseguindo chegar a Francia. Estivo no campo de concentración de Argelès, de onde saíu o 4 de decembro de 1939 para a 127 compañía de traballadores. Durante a ocupación alemá de Francia uniuse á Unión Nacional Española e no outono de 1944 participou nas operacións da invasión do Val de Arán.

Notas
-----

1. ↑  "A primeira guerrilla antifranquista galega (1936-1939): un esforzo malogrado" (PDF). Arquivado dende o orixinal (PDF) o 21 de xaneiro de 2022. Consultado o 04 de agosto de 2020.

Véxase tamén
------------

### Bibliografía

* Apuntamentos para unha enciclopedia histórica do anarquismo galego (L)

### Ligazóns externas

* 

* Moisés Lago Lorenzo na páxina web *Nomes e Voces*.
* Ficha en Los de la sierra *(en francés)*
Oleoduto en Alasca, nos Estados Unidos de América.
Oleoduto Trans-Alaska.
Un **oleoduto** é un tipo de **transporte por canalización** que consiste nun sistema de estruturas e tubaxes usadas para o transporte de petróleo e os seus derivados a grandes distancias. Cando se trata do transporte de gas natural, tamén derivado do petróleo, as tubaxes denomínanse gasodutos. As pioneiras no transporte de combustibles por medio de oleodutos foron as compañías de Vladímir Shújov e Branobel a finais do século XIX.

Os líquidos e os gases transpórtanse en canalizacións, e calquera substancia químicamente estable pódese enviar a través dunha canalización. O petróleo é movido a través dos oleodutos mediante estacións de bombeo ao longo do oleoduto.

Construción
-----------

Os oleodutos son o xeito máis económico de transportar grandes cantidades de petróleo por terra. En comparanza co ferrocarril, teñen un custo menor por unidade e tamén maior capacidade. Aínda que é posíbel construír oleodutos baixo o mar, o proceso é moi custoso tanto dende o punto de vista tecnolóxico como económico. Debido a isto, a meirande parte do transporte marítimo faise en petroleiros.

Os oleodutos fanse de tubaxes de aceiro ou de plástico cun diámetro interno de entre 30 e 120 centímetros. Onde é posíbel, constrúense na superficie, agás en áreas poboadas ou espazos naturais sensíbeis, nos que se prefire soterralos. 

### Construcións similares

Outro tipo de transporte de canalización similar aos oleodutos son os gasodutos. O gas natural (e os combustibles gaseosos similares) son presurizados en líquidos coñecidos como líquidos de gas natural (NGL). Os gasodutos de gas natural están construídos con aceiro ao carbono.

Notas
-----

1. ↑  "Pipeline101 - What-Do-Pipelines-Transport". *web.archive.org*. 2015-02-11. Archived from the original on 11 de febreiro de 2015. Consultado o 2022-07-07.
2. ↑  "The World Factbook — Central Intelligence Agency". *web.archive.org*. 2016-08-21. Arquivado dende o orixinal o 21 de agosto de 2016. Consultado o 2022-07-07.
3. ↑  "Pipeline101 - What-Do-Pipelines-Transport". *web.archive.org*. 2015-02-11. Archived from the original on 11 de febreiro de 2015. Consultado o 2022-07-07.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Oleoduto Modificar a ligazón no Wikidata*** |

* Gasoduto
* Gasoduto Bolivia-Brasil
* Gasoduto Trans-Mediterráneo

|  |  |
| --- | --- |
| Control de autoridades | 
* Wd: Q1262090
* AAT: 300387351
* BNCF: 29593
* GEC: 0127497
* NKC: ph229506
* PSH: 1211

 |
**Marta Moll de Alba**, nada nas Palmas de Gran Canaria (Gran Canaria), é unha pianista española.

Traxectoria
-----------

Obtén o Título Superior de Piano en España e trasládase a Alemaña. Obtén o Künstlerische Ausbildung na Staatliche Hochschule für Musik Köln. Bolseira pola Alexander von Humboldt Stiftung e pola Staatliche Hochschule Köln. Tamén estudou na Rubinstein Akademie.

Especialízase no repertorio español comezando no ano 2003 un mestrado de Música Española dirixido por Alicia de Larrocha. Estudou piano con Margarita Guerra, Cecilio Tieles, Tibor Szasz Leontina Margulis

Actuou como solista en España, Portugal, Italia, Francia, Israel, Exipto, Xordania, o Canadá, Marrocos e Suramérica. Foi gañadora de concursos de piano en Barcelona, Porto, Bilbao e Mannheim. A Real Sociedade Económica do País de Gran Canaria outórgoulle o *Premio Gran Canaria 2006*.

Desde o ano 2000 forma o Dúo Cassadó co violoncelista Damián Martínez Marco. Taén desenvolve unha actividade tanto de solista como en música de cámara. Colabora como pianista na Escola Superior de Música de Cataluña, na Academia Superior do Liceo e é profesora en Musikene, Escola Superior de Música do País Vasco.

|  |  |
| --- | --- |
| Control de autoridades | 
* Wd: Q5672130
* LinkedIn: marta-moll-de-alba-b67803a7
* MusicBrainz: ID

 |
Vista do Makalu ao fondo; en primeiro termo o Cho Polu).

|  |  |
| --- | --- |
|  | Este artigo amosa escritos chineses. Sen o soporte axeitado, o texto pode mostrar símbolos sen sentido, coma caixas, marcas e outros. |

O **Makalu** ((oficialmente no Nepal **मकालु**, na China **Makaru**; chinés: *马卡鲁山*, pinyin: *Mǎkǎlǔ Shān*; **Makalungma** en Limbu) é a quinta montaña máis alta da Terra cunha altura de 8.485 m.s.n.m. Sitúase na cadea do Himalaia, ao leste do Everest, na fronteira entre o Nepal e o Tíbet (China).

Ascensión
---------

A primeira escala da até a cima do Makalu efectuouse en maio de 1955, a cargo dunha expedición francesa so dirección de Jean Franco, que corou a cima varias veces. O 15 de maio Lionel Terray e Jean Couzy foron os primeiros en facelo; o 16 de maio lográrono Jean Franco, Guido Magnone e máis o xerpa Gyaldzen Norbu; e no 17 de maio Jean Bouvier, Serge Coupé, Pierre Leroux und André Vialatte.

O Makalu é o único oitomil do Nepal, que aínda non foi coroado en inverno.

Picos secundarios
-----------------

No macizo do Makalu hai outras dúas cimas importantes: o Makalu Sur con 8.010 m, e o Kangchungtse (Makalu II) con 7678 m. O *Chomo Lönzo*, con 7.818 m, cóntase tamén ás veces entre os picos do Makalu; érguese a uns catro km ao nordeste da cima principal, á que está unida por un colado de 7.200 m.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Makalu***  |

| * v
* c
* e
Os oitomiles |
| --- |
| 
* Everest
* K2
* Cancheniunga
* Lhotse
* Macalu
* Cho Oiu
* Daulaguiri
* Manaslu
* Nanga Parbat
* Annapurna I
* Gasherbrum I
* Broad Peak
* Gasherbrum II
* Xixapangma

 |

|  |  |
| --- | --- |
| Control de autoridades | 
* Wd: Q169986
* WorldCat
* VIAF: 259957757
* EBID: ID
* FAST: 1339029
* GEC: 0039355
* GeoNames: 1283087
* GND: 4037154-2
* LCCN: sh2001002158
* NDL: 00629267
* NKC: xx0121395
* Peakbagger: 10649
* SummitPost: 150293

 |
**Marta Gil González**, nada en Lalín en 1986, é unha oceanógrafa galega.

Traxectoria
-----------

Investigadora do Departamento de Ecoloxía e Bioloxía Animal da Universidade de Vigo, licenciada en Ciencias do Mar e doutora en Taxonomía. No 2017 publica na revista *Zootaxa*, con Fran Ramil, a descuberta de catro novas especies de hidrozoos como un dos resultados da colaboración dentro do proxecto EcoAfrik de estudo da fauna bentónica de augas profundas nas costas de África.

A científica lalinense descubriu catro especies do xénero *Diphasia*: *Diphasia anaramosae*, *Diphasia saharica*, *Diphasia africana* e *Diphasia leonisae*, chamada así en homenaxe a súa avoa Leonisa. As descubertas foron froito dos datos recollidos en once campañas oceanográficas realizadas no noroeste de África, dende o estreito de Xibraltar ata a fronteira sur de Guinea-Conakry, entre os anos 2004 ao 2012.

Notas
-----

1. ↑  DUVI, UVIGO (2018). ""Unha nova especie de hidrozoo para a avoa Leonisa"". *Ecimat, UVIGO* (22 Xaneiro 2018).  `|data-acceso=` require `|url=` (Axuda)
2. ↑  "Unha científica galega pon o nome da súa avoa a unha nova especie de hidrozoo". *Galicia Confidencial*. Consultado o 18 de marzo de 2018.
3. ↑  "Marta Gil González: "Me pareció un bonito detalle dedicarle el nombre de un hidrozoo a mi abuela"". *Faro de Vigo*. Consultado o 18 de marzo de 2018.
Mare Ingenii
**Mare Ingenii** (*Mar do Enxeño*) é un mar lunar que se atopa no hemisferio sur da cara oculta da Lúa.

Ten un diámetro de 318 quilómetros, e unha área duns 36.000 quilómetros cadrados (similar a superficie de Taiwán.

Foi descuberto pola misión espacial soviética Luna 3, en 1959.

O mar atópase na conca Ingenii. O material da conca é do período Pre-Nectárico, e o do mar é do período Ímbrico Superior. Dentro do mar pódese distinguir o cráter Thomson, unha gran conca circular, tamén cuberta por material basáltico. O cráter gris claro ao sur do mar é Obruchev. Cara ao nordés atópase o cráter Van De Graaff.

Notas
-----

1. ↑  A superficie de Taiwan é de 35.980 km².
2. ↑   Arquivado 10 de xullo de 2008 en Wayback Machine. Mare Ingenii
3. ↑  The Moon Mare Ingenii Arquivado 26 de abril de 2018 en Wayback Machine. ( Arquivado 12 de setembro de 2019 en Wayback Machine.)
4. 1 2  Lunar prospector: Atlas Lunar: Mare Ingenii Arquivado 10 de xullo de 2008 en Wayback Machine. ( Arquivado 27 de abril de 2013 en Wayback Machine.)

Véxase tamén
------------

### Outros artigos

* Lista de mares lunares
* Lista de vales lunares
* Lista de montañas lunares
* Lista de cráteres lunares

|  |  |
| --- | --- |
| Control de autoridades | 
* Wd: Q333835
* GPN: 3679

 |
**María Paleóloga** (en serbio: Марија Палеолог, *Marija Paleolog*), finada o 7 de abril de 1355, foi a raíña consorte de Estevo Uroš III Dečanski de Serbia. Era a filla do *panipersebasto* Xoán Paleólogo, e sobriña neta do emperador Andrónico II Paleólogo. O seu avó materno foi o *gran logóteta* Teodoro Metoquites.

Traxectoria
-----------

O seu pai era o gobernador de Tesalónica a principios dos anos 1320. Estevo Uroš III anteriormente estivera casado con Teodora de Bulgaria, pero o matrimonio terminou na morte de Teodora o 20 de decembro de 1322. Uroš III casou con María en 1324. O matrimonio da parella real durou até a morte do seu esposo. Estevo Uroš III foi derrotado polo seu fillo Estevo Uroš IV Dušan (do matrimonio con Teodora) en 1331, e pouco despois morreu en Zvečan (1332). A relación entre o pai e o fillo fora mala, a usurpación foi incitada pola «nova» nobreza. María tratou de reafirmar o trono para o seu fillo Simeón, mediante a axuda bizantina, pero isto non tivo éxito. María tomou os votos monásticos como **Marta**, e en 1348, Simeón converteuse no gobernador das provincias do sur do Imperio serbio. María morreu o 7 de abril de 1355, e foi enterrada en Skopje.

Tivo un fillo e dúas fillas polo seu matrimonio con Estevo Uroš III:

* Simeón Uroš, *emperador rival dos serbios e os gregos* no sur do Imperio serbio.
* Jelena, casou co duque croata Mladen III Šubić de Bribir.
* Teodora, casou co déspota Dejan Dragaš de Kumanovo.

Véxase tamén
------------

### Bibliografía

* Fine, John Van Antwerp (1994). *The Late Medieval Balkans: A Critical Survey from the Late Twelfth Century to the Ottoman Conquest*. University of Michigan Press. ISBN 978-0-472-08260-5.
**Object Management Group** (**OMG**) é un consorcio que ten como obxectivo a definición de estándares relacionados coa programación orientada a obxectos, así como a modelaxe de sistemas.

Historia
--------

Este consorcio creouse en 1989, e incluía a Hewlett-Packard, IBM, Apple Computer e mais a Sun Microsystems, orientado a crear estándares relacionados con sistemas distribuídos e orientación a obxectos.

OMG creou a primeira versión de CORBA en 1991. En marzo do 2003, acadouse a versión CORBA 3.0, que define un modelo de compoñentes CORBA (CCM).

OMG creou ademais o estándar de Linguaxe de Modelaxe Unificada, en inglés *Unified Modeling Language* (UML) así como a tecnoloxía relacionada de *Meta-Object Facility* (MOF) e intercambio de metadatos en XML (XMI, *XML Metadata Interchange*). En abril de 2005 unha última versión de UML e MOF son 2.0 e de XMI é a 2.1.

Outro estándar no que a OMG está a traballar é a Arquitectura Definida polo Modelo (*Model Driven Architecture*, MDA), construída sobre UML.

Véxase tamén
------------

### Ligazóns externas

* *Object Management Group* *(en inglés)*

|  |  |
| --- | --- |
| Control de autoridades | 
* Wd: Q252733
* WorldCat
* VIAF: 312884890
* GND: 5058014-0
* LCCN: no93039010
* MAG: 137938942
* NDL: 00887379

 |
Para outras páxinas con títulos homónimos véxase: Manteiga (homónimos).

A **manteiga** é a emulsión de auga en graxa obtida como resultado do desoro, lavado e amasado dos conglomerados de glóbulos graxos que se forman polo batido da crema de leite e apta para consumo, con ou sen maduración biolóxica producida por bacterias específicas.

É un alimento moi graxo, rico en graxas saturadas, colesterol e calorías, polo que é recomendable para deportistas ou persoas que requiran un importante consumo enerxético. Ademais non é un alimento que estea rifado cunha dieta sa e equilibrada e é moi doada de dixerir a pesar do seu contido graxo.

Tipos
-----

Manteigueiro no Museo Liste.
Existen varios tipos de manteiga, pero pódense distinguir basicamente dous:

* Manteiga ácida: antes da acidificación da crema
* Manteiga doce: trala acidificación da crema (esta é a tradicional).

Ademais pódeselle engadir sal ou non, obtendo mantiga salgada ou doce segundo o caso (a salgada consérvase mellor). E, por suposto, pódese elaborar a partir do leite de moitos animais, sendo os máis correntes en occidente a manteiga de ovella, vaca ou cabra (como curiosidade, non é posible obter manteiga do leite de camela).

Non é complicado elaborar manteiga caseira, pero si moi laborioso. Unha vez separada a crema do leite pódese proceder a batela cunha culler ou espátula de madeira de arriba a abaixo, aínda que tamén se pode usar unha batedora. O aspecto final adoita darse cun molde de manteiga que lle dá un aspecto máis atractivo de cara ós consumidores.

Véxase tamén
------------

### Outros artigos

* A manteiga na cultura popular galega
* Ácido butírico

|  |  |
| --- | --- |
| Control de autoridades | 
* Wd: Q34172
* AAT: 300389819
* BNCF: 37030
* BNF: 119647914
* EBID: ID
* GEC: 0121634
* GND: 4009236-7
* JSTOR: butter
* LCCN: sh85018371
* NDL: 00560555
* NKC: ph135626
* PSH: 8684

 |

|  |  |
| --- | --- |
| Identificadores | 
* CAS: 8029-34-3
* MeSH: D002079
* MeSH: D10.212.302.199
* UNII: 3B7C0987O9

 |
| Monoxeneos |
| --- |
| 
*Gyrodactylus salaris* |
| Clasificación científica |
| 

|  |  |
| --- | --- |
| Reino: | Animalia |
| Subreino: | Eumetazoa |
| Superfilo: | Platyzoa |
| Filo: | Platyhelminthes |
| Clase: | **Monogenea** |
|

 |
| Subclases |
| * Monopisthocotylea
* Polyopisthocotylea
 |

Os **Monoxeneos** (**Monogenea**) son unha clase de vermes planos pertencentes ao filo dos platihelmintos e que ten como principal característica o feito de ser animais parasitos externos ou semiexternos de peixes e anfibios. Diferéncianse doutros platihelmintos no feito de ter un ciclo biolóxico cun só hóspede.

A súa boca ten unha ventosa oral pequena ou inexistente, logo teñen unha farinxe e un enterón bifurcado. Teñen dous nefridióporos anteriores nun grande órgano de fixación posterior chamado **opistohaptor**.

Existen unhas 1.100 especies. O seu corpo alongado e plano e a maioría son moi pequenos (30 μm a 2 cm). Todos os monoxeneos son hermafroditas, pero é moi frecuente la fecundación cruzada.

Véxase tamén
------------

|  |  |
| --- | --- |
|  | Wikispecies posúe unha páxina sobre:  ***Monoxeneo*** |

|  |  |
| --- | --- |
|  | Commons ten máis contidos multimedia sobre:  ***Monoxeneo*** |

### Ligazóns externas

* Rexistro mundial de especies mariñas *(en inglés)*

|  |  |
| --- | --- |
| Control de autoridades | 
* Wd: Q575927
* BRE: 2227565
* EBID: ID
* MAG: 2777346404

 |

|  |  |
| --- | --- |
| Identificadores taxonómicos | 
* ADW: Monogenea
* EOL: 2553362
* EPPO: 1MONGC
* FE: 16177
* FE-New: ID
* GBIF: 7774442
* iNaturalist: 209067
* ITIS: 54557
* NCBI: 37945
* Plazi: ID
* Soortenregister: 176692
* WoRMS: 798

 |
**Manuel Serafín Fandiño**, nado en Laxe o 28 de febreiro de 1889 e finado en Buenos Aires o 6 de febreiro de 1960, foi un sindicalista e xornalista galego.

Traxectoria
-----------

Aos poucos días do seu nacemento a familia trasladouse a Santiago de Compostela. Emigrou a Arxentina en 1905. Traballou en Buenos Aires como zapateiro especializado en alpargatas e foi representante do gremio na Federación de Obreros del Calzado. Tralo atentado contra o xefe de policía bonaerense en 1909, foi deportado a España, trasladándose posteriormente ao Brasil. En São Paulo colaborou no xornal anarquista *La Bataglia*. En 1911 trasladouse a Montevideo, onde fundou o Sindicato de Obreros Ebanistas y Anexos e axudou a crear a Federación de Trabajadores de la Madera, ademais de colaborar no seu xornal *Aurora*. Foi secretario xeral do Consejo Federal de la Federación Regional Uruguaya, e colaborador do seu xornal *Solidaridad*, así como doutras publicacións como *Crónicas Subversivas* e *El Anarquista*. Dende 1915 residiu en Río de Xaneiro, Montevideo e Bos Aires e colaborou nos xornais *Na Barricada* e *La Protesta* e participou na fundación de *Bandera Roja* usando o pseudónimo de **Alejandro Silvetti**. Foi elixido secretario xeral da Unión Sindical Argentina en 1922 e 1924. Defensor a partir de 1930 do sindicalismo autosuficiente, tomou parte na creación da Confederación General del Trabajo, e en 1935 integrou a delegación da XIX Conferencia da Organización Internacional do Traballo, realizada en Xenebra.

Véxase tamén
------------

### Bibliografía

* Fernández, Eliseo; Pereira, Dionisio (2004). Positivas, ed. *O anarquismo na Galiza*. Santiago de Compostela. pp. 105–106. ISBN 84-87783-79-1.

### Ligazóns externas

* Biografía na Enciclopedia da emigración galega
O pexego é un froito monospermo
En botánica, o adxectivo **monospermo**, feminino **monosperma**, refírese especificamente a que un froito ou froita dunha planta espermatófita (fanerógama), tanto anxiosperma como ximnosperma, só contén unha soa semente dentro da súa estrutura, sen ter en conta a súa denominación taxonómica ou a forma. Por exemplo, un legume *monospermo*, unha drupa *monosperma*.

Este neoloxismo cuñouse a finais do século XVIII, e aparece documentado po primeira vez en 1798 en francés.

Etimoloxía
----------

Este termo está formado pola unión dos elementos *mono*- e -*spermo, -a*, tirados do grego antigo μóνος *mónos*, "só", "único", e σπερμά *spermá*, "semente".

Monospermia
-----------

Relacionado con este termo está o substantivo **monospermia**, co que se denomina:

* a calquera fenómeno relativo ás plantas ou aos froitos monospermos, e
* a fecundación dun óvulo mediante un só espermatozoide, o que constitúe a regra.

O seu antónimo é polispermia que entrou na linguaxe científica moito antes que monospermo, xa que aparece en inglés a finais do século XVII (*monosperm* non entrou no inglés até 1879).

Notas
-----

1. 1 2 3  Font Quer 1993, p. 733.
2. ↑  monospermo en dicciomed.
3. ↑  *monosperm* no *Merriam-Webster Dictionary*
4. ↑  monospermo en *etimologías.dechile.net*.

Véxase tamén
------------

### Bibliografía

* Font Quer, P. (1993): *Diccionario de botánica. Tomo II*. Barcelona: Editorial Labor, S. A. ISBN 84-3350-076-7.

### Ligazóns externas

* monospermo en *definiciona.com*,
* monospermo en *etimologías.dechile.net*.
Para outras páxinas con títulos homónimos véxase: Meme.
Un meme sobre Richard Dawkins.
Un **meme** de Internet é unha actividade, concepto, frase ou contido multimedia que se estende de persoa a persoa a traves de Internet e as redes sociais. Un meme defínese como "unha idea, comportamento ou estilo que se estende de persoa a persoa dentro dunha cultura." Un meme de Internet pode tomar a forma dunha imaxe, ligazón web, vídeo, páxina web ou *hastag*. Pode ser só unha verba ou frase, incluíndo faltas de ortografía intencionadas. Os métodos de transmisión do meme máis habituais son as redes sociais, blogs, correos electrónicos, etc.

O termo *meme* foi cuñado por Richard Dawkins no seu libro de 1976 titulado *The Selfish Gene*, como intento de explicar a forma na que a información cultural se estende. Os memes de Internet son un subconxunto deste concepto xeral de meme específicos da cultura e ecosistema de Internet. No 2013 Dawkins caracterizou un meme de Internet como un meme alterado intencionadamente pola creatividade humana. Dawkins explicou que os memes de Internet son polo tanto un "secuestro da idea orixinal", coa propia idea dos memes sufrindo unha mutación e evolución nesta nova dirección. Os memes de Internet teñen unha propiedade adicional que os memes ordinarios non teñen, ó deixar pegada nos medios polos que se propagan, facendo que se poidan rastrear e analizar.

Notas
-----

1. ↑  Schubert, Karen (31 de xullo de 2003). "Bazaar goes bizarre". USA Today.
2. ↑  Meme. *Merriam-Webster Dictionary*
3. ↑  Dawkins, Richard (1989). *The Selfish Gene* (2ª ed.). Oxford University Press. p. 192. ISBN 0-19-286092-5.
4. ↑  Solon, Olivia (20 de xuño de 2013). "Richard Dawkins on the internet's hijacking of the word 'meme'". *Wired UK*. Arquivado dende o orixinal o 15 de maio de 2016. Consultado o 07 de xuño de 2016.
5. ↑  Dawkins, Richard (22 de xuño de 2013). "Just for Hits". *The Saatchi & Saatchi New Directors' Showcase*.
6. ↑  Coscia, Michele (5 de abril de 2013). "Competition and Success in the Meme Pool: a Case Study on Quickmeme.com" (PDF). *Center for International Development, Harvard Kennedy School*. arXiv:1304.1712.
7. ↑  Mims, Christopher (28 de xuño de 2013). "Why you’ll share this story: The new science of memes". *Quartz*. Arquivado dende o orixinal o 15 de xuño de 2016. Consultado o 07 de xuño de 2016.

|  |  |
| --- | --- |
| Control de autoridades | 
* Wd: Q2927074
* MAG: 76838447

 |
**Manuel Saco Rivera**, nado en Sarria en 1906 e finado na mesma vila o 28 de agosto de 1938, foi un avogado e político galego.

Traxectoria
-----------

Fillo de Manuel Saco Pradeda, avogado, xuíz municipal e representante de Pepe Benito en Sarria nas primeiras décadas do século XX. Licenciado en dereito, autor dalgunhas pezas teatrais e deportista, participou de xeito moi activo en diferentes campañas políticas. Nas eleccións xerais de 1933 foi elixido deputado pola provincia de Lugo como republicano independente, pero formou parte do Grupo Parlamentario Agrarista cos seus paisanos Luis Rodríguez de Viguri e Felipe Lazcano Morales de Setién. Abandonou o grupo a finais de 1934 e non se integrou no Partido Agrario Español. Foi candidato pola CEDA nas eleccións de febreiro de 1936, pero non resultou elixido. Amigo de Nicolás Franco, traballou na preparación do golpe de estado desde Portugal, efectuando varias viaxes a Galicia. Logo do golpe de Estado do 18 de xullo de 1936 e o nomeamento de Franco como xefe do Estado, trasladouse a Salamanca onde traballou na Secretaría Xeral do Estado con Pedro José Carrión ás ordes de Nicolás Franco. Asociouse co falanxista Mario González Zaera nunha comunidade de intereses políticos e económicos. Logo da chegada de Ramón Serrano Suñer en febreiro de 1937, deixou o seu posto na Secretaría Xeral e volveu a Galicia. Foi asasinado a finais de agosto de 1938 en atentado político de escuras motivacións, ao ser abatido a tiros ao saír do Casino de Sarria. Os autores do asasinato foron Manuel Díaz López "Chaquetón" e Manuel Castro Castro "Eirexalba", que foron detidos rapidamente xunto co indutor, o xefe local de Falange, Eduardo Gómez Requejo. Os detidos ingresaron no cárcere de Lugo xunto co xefe provincial de Falange Ramón Martínez Losada. Foron procesados e xulgados en consello de guerra, sendo executados os autores no patio do cárcere de Lugo o 30 de agosto de 1938. Ao indutor do crime, Eduardo Gómez Requejo, Franco concedeulle o indulto polo primeiro aniversario da vitoria, en abril de 1940.

Notas
-----

1. ↑  *Lo que han hecho en Galicia: violencia, represión y exilio, 1936-1939*, p. 64
2. ↑  Fernández Santander, Carlos (2000). *Alzamiento y guerra civil en Galicia (1936-1939)*. Sada: Do Castro. pp. 881–883. ISBN 84-7492-951-2.
3. ↑  *El Pueblo Gallego*, 3-4-1940, p. 1.

Véxase tamén
------------

### Bibliografía

* Juana, Jesús de e Prada Rodríguez, Julio (2006). *Lo que han hecho en Galicia: violencia, represión y exilio, 1936-1939*. *Barcelona: Crítica*. ISBN 978-84-8432-782-0.

### Ligazóns externas

* O papel da familia Saco en Sarria en *La Voz de Galicia*
* ‘O Chaquetón’ e ‘O Eirexalba’: vida e morte de dous verdugos fascistas

|  |  |
| --- | --- |
| Control de autoridades | 
* Wd: Q11935002
* Arquivo Histórico de Deputados (1810-1977): 102360

 |
As **mialxias** ou **dores musculares** consisten en dores ou molestias que poden afectar a un ou varios músculos do corpo. Tamén poden estar implicados ligamentos, tendóns e fascias. As causas son moi variadas. As principais inclúen sobrecarga, tensión ou lesións musculares por exercicios ou traballos físicos intensos. Así mesmo, a dor muscular pode ser un síntoma de certas doenzas que afectan a todo o corpo, entre as cales destaca a fibromialxia.

Causas
------

As causas máis frecuentes de mialxia son o sobreesforzo muscular, especialmente cando se realizan contraccións moi rápidas sen quecemento previo ou moi repetitivas, e as lesións ou os traumatismos sobre os músculos, incluíndo escordaduras e distensións. A tensión tamén pode ocasionar dor muscular.

Notas
-----

1. ↑  Definicións no *Dicionario da Real Academia Galega* e no Portal das Palabras para *mialxia*.
2. 1 2 3  MedlinePlus (4 de novembro de 2015). "Dolores musculares". Consultado o 27 de marzo de 2017.

|  |  |
| --- | --- |
| Control de autoridades | 
* Wd: Q474959
* BNCF: 13130
* BNF: 123665799
* BRE: 2211165
* LCCN: sh85089171
* MAG: 2778616394
* NKC: ph358656

 |

|  |  |
| --- | --- |
| Identificadores | 
* DiseasesDB: 22895
* HPO: HP:0003326
* ICD-9: 729.1
* ICD-10: M79.1
* MedlinePlus: 003178
* MeSH: D063806
* MeSH: C05.651.542
* NCIt: C27009
* UMLS: C0231528

 |
**Léo Malet**, nado en Montpellier o 7 de marzo de 1909 e finado en Châtillon (Altos do Sena) o 3 de marzo de 1996, foi un escritor francés, coñecido especialmente como creador de novela negra.

Traxectoria
-----------

Abandonou de novo os estudos, comezando a traballar desde pequeno. En 1925 traballou como cantante de cabaret en La Vache Enragée de Montmartre (París). Na década de 1930 axuntouse co grupo de artistas surrealistas, trabando amizade con xente como André Breton, René Magritte ou Yves Tanguy. Foi nesta época cando comezou a facer literatura, publicando varios volumes de poesía.

Amais do seu nome real, publicou con seudónimos como Frank Harding, Léo Latimer, Lionel Doucet, Jean de Selneuves, Omer Refreger ou Louis Refreger.

Obra
----

Se ben cultivou diversos xéneros literarios, é coñecido principalmente polo personaxe de Nestor Burma, o antiheroe protagonista da serie *Les Nouveaux Mystères de Paris*. Burma é un detective privado cínico, coñecedor do argot dos suburbios de París, ex-anarquista e fumador de pipa.

Inicialmente Malet pretendía escribir unha serie de 20 novelas, unha para cada barrio (*arrondisment*), emulando a *Les Mystères de Paris* de Eugène Sue. Finalmente, foron 33 novelas con este personaxe, das que 18 teñen lugar nos diferentes distritos de París. Amais desta serie de novelas, tamén escribiu cinco narracións breves sobre Nestor Burma.

O personaxe de Nestor Burma foi levado á televisión nunha serie protagonizada por Guy Marchand. O autor franco-belga Jacques Tardi adaptou ao cómic algúns dos libros desta serie. Fixéronse catro adaptacións cinematográficas das súas novelas: *120 rue de la Gare* (Jacques Daniel-Norman, 1946), *Énigme aux Folies Bergère* (Jean Mitry, 1959), *La Nuit de Saint-Germain-des-Prés* (Bob Swaim, 1977) e *Nestor Burma, détective de choc* (Jean-Luc Miesch, 1982).

Outros personaxes ficticios foron Johnny Métal e Mike Rowland.

Notas
-----

1. ↑  Hommage à Léo Malet, Arquivado 31 de maio de 2014 en Wayback Machine. na web do Centre national de la cinématographie *(en francés)*.

Véxase tamén
------------

### Ligazóns externas

* Bibliografía de Léo Malet *(en francés)*

|  |  |
| --- | --- |
| Control de autoridades | 
* Wd: Q551757
* WorldCat
* VIAF: 24604701
* BIBSYS: 90352442
* BLBNB: 000287223
* BNE: XX828048
* BNF: 11914090t
* CANTIC: a11245372
* CiNii: DA02215482
* DeutscheBio: 118965026
* Discogs: 1480564
* FAST: 1435154
* GND: 118965026
* ICCU: CFIV118561
* IMDb: nm0539400
* ISNI: 0000 0001 1751 1227
* LCCN: n50048220
* MusicBrainz: ID
* NDL: 00448608
* NKC: xx0011647
* NLA: 35324123
* NLG: 97185
* NTA: 069075034
* OL: OL273162A
* Persée: 246003
* SUDOC: 027003930
* TMDb: 1150122
* ULAN: 500156660

 |
**Léon Charles Thévenin**, nado o 30 de marzo de 1857 e finado o 21 de setembro de 1926, foi un enxeñeiro de telégrafos francés que estendeu a Lei de Ohm á análise de circuítos eléctricos complexos.

Traxectoria
-----------

Nado en Meaux, Thévenin graduouse na Escola Politécnica de París no ano 1876. En 1878, uniuse ao corpo de Enxeñeiros de telégrafos de Francia. Alí traballou inicialmente no desenvolvemento de liñas telegráficas soterradas de longa distancia. 

Nomeado profesor xefe na Escola Superior en 1882, comezaron a interesarlle cada vez máis os problemas de medidas nos circuítos eléctricos. Tras estudar as Leis de Kirchhoff e a Lei de Ohm, desenvolveu o seu famoso teorema, o Teorema de Thévenin, o cal fixo posible calcular correntes en circuítos eléctricos máis complexos.

Ademais ensinou outras disciplinas fóra da Escola Superior, incluíndo un curso de mecánica no Instituto Nacional Agrónomo de París. No 1896, foi nomeado Director da Escola de Enxeñería de Telégrafos, e no ano 1901 foi nomeado Enxeñeiro en Xefe da compañía de telégrafos.

---

|  |  |
| --- | --- |
| Este artigo tan só é un bosquexo |  *Este artigo sobre unha personalidade é, polo de agora, só un bosquexo. Traballa nel para axudar a contribuír a que a Galipedia mellore e medre.* *Existen igualmente outros artigos relacionados con este tema nos que tamén podes contribuír.* |

---


|  |  |
| --- | --- |
| Control de autoridades | 
* Wd: Q928504
* WorldCat
* VIAF: 408219
* BNF: 105782406
* GEC: 0065859
* ISNI: 0000 0000 5509 1748
* Léonore: 27634
* SNAC: w6f5528w
* SUDOC: 243727925

 |
|  |  |  |  |
| --- | --- | --- | --- |
| 

|  |  |  |
| --- | --- | --- |
|  |  **Michigan State Spartans** |  |

 |
|  |
| **División** | División I da NCAA |
| **Subdivisión no fútbol americano** | Football Bowl Subdivision (FBS) |
| **Conferencia** | Big Ten Conference e Central Collegiate Hockey Association |
| **Alcume** | *Spartans* |
| **Mascota** | *Sparty* |
| **Estadio de fútbol americano** | Spartan Stadium(75.005 espectadores) |
| **Pavillón de baloncesto** | Breslin Student Events Center (14.992 espectadores) |
|  |

Os **Michigan State Spartans** son o equipo deportivo da Universidade Estatal de Míchigan. Os equipos dos Spartans participan nas competicións universitarias organizadas pola NCAA, e forman parte da Big Ten Conference e da Central Collegiate Hockey Association. O programa deportivo da universidade conta con 22 deportes diferentes.

O equipo de fútbol americano, de gran tradición en Míchigan, formouse en 1884 e gañou o título nacional en 1951, 1955, 1957 e 1966. O equipo de baloncesto tamén ten a súa historia, iniciada co gran Magic Johnson na mítica final da NCAA ante Indiana State de Larry Bird. En 2000 tamén se alzaron co título. O 13 de decembro de 2003, Michigan State e Kentucky xogaron o partido con máis espectadores na historia do baloncesto, 78.129 no Ford Field, un estadio de Detroit. Kentucky gañou 79-74. No hockei sobre xeo tamén se bateu ese récord, con 74.554 espectadores no ano 2001.

Ligazóns externas
-----------------

* Web Oficial MSU
A materia orgánica acumúlase nas augas estancadas e no chan.
A **materia orgánica** é o conxunto de substancias químicas que conteñen carbono, formando enlaces covalentes carbono-carbono e/ou carbono-hidróxeno. Tamén poden conter osíxeno, nitróxeno, xofre, fósforo, boro, halóxenos e outros elementos. Estes compostos denomínanse moléculas orgánicas. Non obstante, non existe unha definición de consenso sobre o que é un composto orgánico orgánico, polo que dita definición é algo arbitraria, aínda que útil para tratar o amplo cambio da química. Non son moléculas orgánicas os compostos que conteñen carburos, os carbonatos, e os óxidos de carbono. Algúns consideran inorgánicos os cianuros e o carbono do grafito e diamante e os fulerenos. As moléculas orgánicas poden ser naturais ou artificiais.

Notas
-----

1. ↑  Spencer L. Seager, Michael R. Slabaugh. *Chemistry for Today: general, organic, and biochemistry*. Thomson Brooks/Cole, **2004**, p. 342. ISBN 0-534-39969-X

Véxase tamén
------------

### Outros artigos

* Materia inorgánica

|  |  |
| --- | --- |
| Control de autoridades | 
* Wd: Q174211
* AAT: 300379624
* BNCF: 53
* BNE: XX532834
* BNF: 11944403s
* EBID: ID
* LCCN: sh85095499
* MAG: 2779580905
* NDL: 00574475

 |

|  |  |
| --- | --- |
| Identificadores | 
* ChEBI: 72695
* MeSH: D009930
* MeSH: D02

 |
**Manuel Bello Pallas**, nado en 1925 e finado en Carballo o 26 de setembro de 2006, foi un político galego.

Traxectoria
-----------

Perito de formación, fundou o Colexio La Leus, coñecido como A escola de Pallas, en 1949, do que foi director. Concelleiro en Carballo, en 1967 foi nomeado primeiro tenente de alcalde na corporación presidida por Jacinto Amigo Lera. Foi nomeado alcalde de Carballo o 14 de xullo de 1971. Presentou a súa dimisión como alcalde ao gobernador civil a comezos de febreiro de 1975. Foi presidente do Bergantiños FC de 1970 a 1973.

|  |  |  |
| --- | --- | --- |
| Predecesor:**Jacinto Amigo Lera** |  **Alcalde de Carballo** 1971 - 1975 | Sucesor:**Pastor Bazarra Sánchez** |

Recoñecementos
--------------

Logo da súa dimisión, recibiu a medalla de San Raimundo de Peñafort en abril de 1975.

Notas
-----

1. ↑  "Fallece a los 81 años Manuel Bello Pallas, alcalde de Carballo entre 1971 y 1975". Arquivado dende o orixinal o 16 de xaneiro de 2017. Consultado o 15 de xaneiro de 2017.
2. ↑  *La Voz de Galicia*, 7-2-1975, p. 5.
3. ↑  *La Voz de Galicia*, 25-4-1975, p. 8.

Véxase tamén
------------

### Ligazóns externas

* Alcaldes de Carballo, do franquismo á primeira corporación democrática
**Mateo Vázquez de Leca**, nado en 1542 e finado en Madrid o 5 de maio de 1591, foi un home ligado á igrexa católica española.

Traxectoria
-----------

De orixe escura, sábese pouco da súa mocidade. Segundo un expediente aberto pola inquisición do Reino de Sardeña no ano 1572, chegouse á conclusión de que era fillo de Santo de Ambrosini de Leca e Isabel de Luchiano, naturais da localidade Corsa de Coya.

Foi protexido de Diego Vázquez de Alderete, cóengo de Sevilla, tomando del o seu primeiro apelido. En Sevilla iniciou os seus estudos, probablemente na Compañía de Xesús, para pasar, en 1565, ao servizo de don Diego de Espinosa, presidente da Casa de Contratación de Sevilla. Cando don Diego foi nomeado presidente do Consello de Castela, Mateo Vázquez acompañouno como axudante a Madrid, ordenándose sacerdote.

En 1572 morre Diego de Espinosa quen lega os seus servizos a Filipe II, obtendo o cargo de secretario real o 29 de marzo de 1573.

Aínda que careceu de maior cargo, Vázquez exerceu unha enorme influencia nas decisións do monarca, converténdose nun dos máis estreitos colaboradores de Filipe II. A súa rivalidade con Antonio Pérez e Ana de Mendoza de la Cerda, Princesa de Eboli, levouno a intrigar na súa contra, sendo un dos que fixeron estalar o escándalo que provocou o encarceramento de Pérez e o desterro da princesa. Tras a caída de Pérez, a influencia de Vázquez alcanzou as máis elevadas cotas ata o seu falecemento o 5 de maio de 1591 debido á gota.

|  |  |  |
| --- | --- | --- |
| Predecesor:**Antonio Perrenot de Granvela** | **Secretario de estado do goberno de España**1586 - 1591 | Sucesor:  |

Véxase tamén
------------

### Ligazóns externas

Páxina de artehistoria sobre Mateo Vázquez de Leca *(en castelán)*

|  |  |
| --- | --- |
| Control de autoridades | 
* Wd: Q5939327
* WorldCat
* VIAF: 195014397
* BNE: XX1148121
* CERL: cnp02111765
* DBE: mateo-vazquez-de-leca
* GND: 1059625849
* ISNI: 0000 0001 3950 5215
* LCCN: no2014078355
* NTA: 071392874
* SUDOC: 092881041

 |
Un **meteoro** é aquel fenómeno físico natural que ten lugar na atmosfera. Clasifícanse segundo a súa base física de soporte.

Meteoros acuosos (hidrometeoros)
--------------------------------

Están formados por un conxunto de partículas de auga. Pode estar en estado líquido ou sólido, en suspensión ou movidas polo vento, levantada e deixadas caer.

Dentro deste grupo están a choiva, a saraiba, a neve, a xeada, o resío e a néboa.

Meteoros de po (litometeoros)
-----------------------------

Están formadas por po, un conxunto de partículas sólidas na súa meirande parte (aínda que poidan conter auga). De igual xeito que os hidrometeoros, as partículas poden estar en suspensión ou ser movidas polo vento.

Litometeoros son a néboa seca, o fume, a brea e o remuíño de po.

Meteoros de vento (eólicos)
---------------------------

Está sendo considerado pouco a pouco de xeito internacional como parte dos anteriores, considerándose como eólicos os mteoros nos que o vento intervén dun xeito predominante fronte á consideración de tratarse dunhas ou outras partículas.

É o caso das trombas, os tornados e os ciclóns.

Meteoros eléctricos (electrometeoros)
-------------------------------------

Consisten en manifestacións visible e/ou audible da electricidade atmosférica a través das súas descargas. Son fenónenos deste tipo a tormenta (treboada e lóstrego), o lume de San Telmo e a aurora polar.

Meteoros ópticos (ou luminosos, fotometeoros)
---------------------------------------------

Son fenómenos luminosos debido a fenómenos ondulatorios da luz solar ou luar na atmosfera, como os halos (luar e solar), o arco da vella, a irisación, a Gloria (Coroa de Ulloa) ou os espellismos.

|  |  |
| --- | --- |
| Control de autoridades | 
* Wd: Q16332653
* AAT: 300162300
* GEC: 0123273

 |